Sheekkoo Gooftaa Jaldoo (Chaaynaa)

Kutaa Chaaynaa tan Chuu jedhaniin takka keessatti manguddoo jaldeeyyii tiksuun jiraatu tokkotu ture. Manguddoon
kun fudraalee jaldeeyyiin sun bakka adda addaatirraa funaananii fidaniif nyaachuudhaan jiraata. Ummanni biyyaa
manguddoo saniin akka afaan biyyaatti, (Goofta Jaldo) jechuudhaan yaamaan. Hoggayyuu ganama
ganama jaldeeyyii san mooraa keessatti walitti qaba. Jaldeessa isa bulessa tahe keessaa filee ajajuudhaan warra hafe
hogganee gaara dhaqanii akka fudraalee finaananii fidan bobbaasa. Jaldeeyyiin hundi matamatatti fudraalee
guuranirraa dhibbeentaa kudhan jaarsa saniif fiduu amalfataniiru. Jaldeessi kana gochuu dadhabe ni reebama.
Kanaafuu jaldeeyyiin baay'een seera kana guutuu dadhabanii yeroo hedduu manguddoo saniin hiraarfamu. Haatahu
malee, tokkoon isaaniituu mormuudhaaf huxuchanii hin beekan.

Gaaf tokko garuu jaldeessi xiqqaan tokko, "Ofii mukkeen fudraa san kan dhaabeefi kan kunuunse jaarsichuma nu
ergatu kanaa?" jechuun warra kaan gaafate. "Lakkii, inni hin dhaabne, mukkeen sun kan biqilanii guddatan
uumamumaani." jechuun deebisaniif hiriyoonni isaa. "Ee hama! jaarsa kanaa malee mukkeen sanirraa fudraa
guurrachuu hin dandeenyuu?" jedhee deebisee gaafate xiqqaan sun. "Ni dandeenya" jedhaniin. Jaldeessi xiqqaan
gaaffii isaa itti fufuun, "Duuba maaliif harka jaarsa kanaa keessatti kufne? Maaliif isa tajaajiluuf dirqamne?..."
jechuun osoo gaaffii isaa hin xumurin jaldeeyyii maraafuu dubbiin galteef.

Guyyuma kana halkan hoggaa jaarsi irribni isa fudhate jaldeeyyiin hundinuu mooraa itti hidhamanii
jiraataniifi karaa gara san geessu diigan. Itti fufuunis fudraalee armaandura isaanirraa sassaabee walitti kuuffatee
qabu hunda guurratanii fudhachuudhaan gaaratti galan. Lamuu manguddicha sanitti as hin deebine.
Manguddochiniis beelaan miidhameeti du'e jedhama.